## Dansa València visibilitza la coreografia local amb una nova convocatòria per a espais urbans

*** El festival seleccionarà tres peces breus per a representar-les en exteriors i espais no convencionals
* El termini per a participar romandrà obert fins al 30 de novembre**

La 39a edició de Dansa València contribuirà, per sext any consecutiu, a potenciar la visibilitat dels projectes locals. A este efecte, la mostra organitzada per la Conselleria d’Educació, Cultura, Universitats i Ocupació a través de l’Institut Valencià de Cultura (IVC), obri una convocatòria en col·laboració amb la Regidoria d’Acció Cultural, Patrimoni i Recursos Culturals de l’Ajuntament de València destinada a mostrar el talent professional i el compromís artístic de les companyies i creadores de la Comunitat Valenciana.

Amb la finalitat de determinar els espectacles que conformaran esta proposta, el festival durà a terme la selecció de tres peces breus per a espai exterior urbà o espai no convencional que es representaran en el context de Dansa València durant el seu primer cap de setmana.

“Des de 2021, Dansa València treballa per a crear una comunitat al voltant de la dansa que incloga la ciutadania. Situar la dansa en els llocs de pas de la ciutat per a fer més accessible este llenguatge artístic als habitants i, mitjançant la creació contemporània, generar nous diàlegs i mirades plurals cap a la realitat que ens envolta”, explica la directora artística del festival i directora adjunta d’arts escèniques de l’IVC, María José Mora.

La convocatòria està dirigida a artistes, companyies i professionals residents o treballadors en la Comunitat Valenciana que es dediquen a les àrees de la dansa i les arts del moviment i que desenrotllen propostes d’exhibició.

Les companyies o artistes seleccionats hauran de tindre disponibilitat completa de l’11 al 19 d’abril de 2026 per a poder fer dos representacions de l’espectacle proposat en dies i espais distints durant este període.

Amb esta convocatòria, Dansa València torna a integrar un cicle de recorreguts urbans durant el seu primer cap de setmana.

“Volem que la dansa forme part del paisatge quotidià de la ciutat i que el públic la descobrisca fora dels espais escènics tradicionals. Amb el cicle ‘Moviments urbans’, apostem per traure la creació contemporània al carrer, als museus i als llocs de trobada, per a propiciar un diàleg viu entre els artistes i la ciutadania, i reforçar així el vincle entre l’art i la vida urbana”, afig Mora.

Els projectes coreogràfics triats tindran una duració entre els 10 i els 15 minuts i s’exhibiran en dos ocasions al llarg de la cita amb les arts del moviment.

El termini per a participar estarà obert fins al 30 de novembre. Les bases es poden consultar en la [pàgina web](https://dv.ivc.gva.es/) de Dansa València.

Fecha: 03/11/2025